Rauði krossinn á Íslandi : Yfir 40 milljónir til Sýrlands í lok árs Heimsljós kynnir 9. janúar 2020 15:15 Rauði krossinn á Íslandi varði rúmum 42 milljónum króna undir lok síðasta árs í þágu þolenda átakanna í Sýrlandi . Með framlögum frá almenningi , utanríkisráðuneytinu og af sjálfsaflafé Rauða krossins gat Rauði krossinn á Íslandi safnað fjármagni til þess að leggja mannúðarstarfi Alþjóðaráðs Rauða krossins lið og sent fimm sendifulltrúa til starfa á vettvangssjúkrahús Rauða krossins og Rauða hálfmánans í Al Hol flóttamannabúðunum sem hafa mikið verið til umfjöllunar undanfarna mánuði . „ Ég vil þakka öllum þeim sem lögðu söfnun Rauða krossins , sem lauk 1. desember síðastliðinn , lið . Fjármagnið sem safnaðist verður notað til að halda áfram að tryggja grunnþarfir fólks í Sýrlandi sem hefur þurft að líða mikinn skort undanfarin ár þegar kemur að aðgangi að mat og hreinu drykkjarvatni , ásamt læknisaðstoð og lyfjum . Til þess að setja þessar tölur í samhengi er hægt að útvega 14.500 börnum mat í mánuð fyrir 42 milljónir króna og er aðstoðin og hver króna því mjög mikilvæg , “ segir Atli Viðar Thorstensen sviðsstjóri hjálpar - og mannúðarsviðs Rauða krossins á Íslandi . Með hjálp Mannvina Rauða krossins og utanríkisráðuneytisins hefur Rauði krossinn á Íslandi undanfarið stutt við mannúðaraðgerðir sýrlenska Rauða hálfmánans og Alþjóðaráðs Rauða krossins ( ICRC ) í Sýrlandi , meðal annars í Al Hol búðunum í norðaustur Sýrlandi , en þar búa meira en 70 þúsund einstaklingar sem flúið hafa heimili sín vegna átaka , en um það bil helmingur íbúanna eru börn . Sýrlenski Rauði hálfmáninn sinnir umfangsmiklu hjálparstarfi í Sýrlandi og stýrir lykilhlutverki í samhæfingu alþjóðlegs hjálparstarfs í landinu og kemur stórum hluta hjálpargagna frá Sameinuðu þjóðunum í hendur þolenda átaka . Starfsfólk og sjálfboðaliðar sýrlenska Rauða hálfmánans eru 9.400 talsins og dreifast milli 59 deilda um allt Sýrland . Fimm íslenskir sendifulltrúar hafa farið til starfa á vettvangssjúkrahúsi Rauða krossins í Al Hol búðunum í norðaustur Sýrlandi , en Elín Oddsdóttir , skurðhjúkrunarfræðingur og margreyndur sendifulltrúi er þar við störf á vegum Alþjóðaráðsins næstu vikurnar . Grípa hefur þurft til neyðaraðgerða í búðunum vegna verulegs skorts á vatni . Komið hefur verið upp matareldhúsi í búðunum svo íbúar hafi aðgang að heitri máltíð daglega . „ Það er mjög brýnt að halda áfram að veita mannúðaraðstoð til þolenda átakanna í Sýrlandi , “ segir Atli . „ Þarfirnar þar eru enn miklar og ekki sér fyrir enda átakanna í landinu . Síðan um miðjan desember hafa um 300.000 börn , konur og karlar orðið að flýja heimili sín í Idlib héraði Sýrland . Það eru skelfilegar tölur og samsvara nærri því íbúafjölda Íslands . Vonandi kemst friður á sem fyrst , en þangað til verður Rauði krossinn að standa vaktina því oft eru sjálfboðaliðar og starfsmenn hreyfingarinnar þeir einu sem komast með lífsbjargandi aðstoð síðasta kílómetrann til þeirra sem þurfa mest á hjálp að halda . ” Rauði krossinn hvetur deiluaðila til að virða líf almennra borgara , ásamt innviðum samfélaga og veita aðgang að mannúðaraðstoð í samræmi við alþjóðleg mannúðarlög , “ segir í frétt frá samtökunum . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .